Egyáltalán nem biztos, hogy jobb lesz ettől bármi, de az ember talán jobban érzi magát, ha az eltűnt, későn megérkezett, összetört, vagy egyéb problémákkal kézbesített csomagjával kapcsolatban egy anonim szolgáltatáson keresztül közölheti a panaszát a nagyvilággal.

A Fosta nevű oldal pontosan erre való: a készítők magyarázata szerint azért született meg, mert úgy látják, hogy hiába tesz az ember hivatalos panaszt az ilyen esetekben, kivizsgálni általában nem szokták a dolgot.

Jobb esetben kapunk róla egy sablonlevelet, melyben azt állítják, hogy a jövőben jobban odafigyelnek a nyújtott szolgáltatások színvonalára. Aztán persze legközelebb is késve kapjuk meg a csomagot, az értesítőket több nappal visszadátumozzák, a törékeny dolgokat pedig ugyanúgy belegyűrik a postaládába, mint korábban.

– írták az eléggé mérgesnek tűnő alkotók, akik reménykednek abban, hogy az oldalra érkező bejelentések hatására az illetékes szervek kicsivel motiváltabbak lesznek, hogy a 21. században is elfogadható szintre hozzák a szolgáltatásaik színvonalát.

A térképen lévő halmok azt mutatják, hogy az adott területen érkezett-e bejelentés, és ha igen, akkor mennyi, a postaládák pedig a körzetekre vonatkoztatva jelzik ugyanezt.